
תקנות רישוי עסקים (בריכות שחייה), התשס"ד-2004

היו"ר יורי שטרן:

	שלום, אני פותח את ישיבת הוועדה. אנחנו נמשיך מהיכן שסיימנו בפעם הקודמת.

יהודה מרון:

	בסעיף 24, סעיף הדן בכניסה מבוקרת לשטח בריכת השחייה, הוספנו סעיף ג' בעקבות השאלה, כמה פתחים יהיו בגדר שמונעת מהאנשים לקפוץ למים. לאחר בדיקה פנימית במשרד הפנים, הוספנו סעיף שאומר, כי מספר הפתחים ייקבע לפי תקנון התכנון והבנייה. 

היו"ר יורי שטרן:

	האם התקנה שם מדברת על כניסות ויציאות מכל אתר מגודר?

יהודה מרון:

	התקנה מדברת על איך נכנסים ויוצאים מכל סוגי הבניינים בישראל. בריכת שחייה עדיין איננה מופיעה כסיף ספציפי. אנחנו עובדים על זה עכשיו, אבל קיימת ברירת המחדל.

היו"ר יורי שטרן:

	אז כמה פתחים צריכים להיות?

יהודה מרון:

	בהתאם לכמות האנשים הנמצאים באותו בניין. 

יפה שפירא:

	אני רוצה להעיר הערה. כאשר אנחנו שמנו על סדר היום את התקנות האלה, אני הזמנתי את ארגון המצילים הארצי. יהודה מרון הסביר לי אז כי הם לא קשורים בכלל למצילים בבריכות שחייה, אלא רק למצילים בחופי ים. לפני שתי דקות התקשר אלי דוד תמיר מארגון המצילים ואמר לי כי הטעו אותי ושיש להם קשר עם ההסתדרות. הוא אמר לי כי יש להם הערות על התקנות האלה, וכי יש בתקנות דברים שיכולים לפגוע בחיי אדם. 

אשר גרנר:

	ארגון המצילים הוא ארגון הכולל את המצילים של חופי ים. אין שום ארגון של מצילים בבריכות שחייה. הם מפרשים את התקנות האלה כך, כיוון שיש לכך השלכות על התקנות החדשות.

יפה שפירא:

	אם יש לכך השלכות עליהם, הם צריכים גם כן להיות כאן.

היו"ר יורי שטרן:

	אם לאנשים יש מה להעיר, אנחנו צריכים להזמין אותם לכאן. אנחנו נבקש מהם להעביר אלינו את ההערות שלהם, ואם אתם תראו לנו כי ההערות שלהם אינן שייכות לעניין, אז בסדר. 


אשר גרנר:

	אין להם שום יד ורגל בתחום הזה. 

היו"ר יורי שטרן:

	אבל אם הם מבינים בזה, הם צריכים להיות פה.

אשר גרנר:

	הם לא מבינים בזה. 

היו"ר יורי שטרן:

	הם נמצאים בתחום מקביל, ולכן אנו צריכים לשמוע גם אותם. 

אשר גרנר:

	אנחנו רוצים כבר בקיץ לצאת עם התקנות האלה. להם יש מדיניות לעכב כל התקדמות בזה.

היו"ר יורי שטרן:

	אבל אנחנו לא חלק מהם. 

אשר גרנר:

	שיעבירו את ההערות שלהם בכתב, ואנחנו נתייחס אליהן.

יפה שפירא:

	אני לא מבינה איך אפשר יהיה לאשר את התקנות מבלי לקבל את ההערות שלהם. 

היו"ר יורי שטרן:

	אני מבקש שתבררי כעת אם יש להם משהו מיידי לשלוח אלינו.

שמשון חן:

	ארגון מצילי הים פנה אלי ושאלו אותי איך אני נותן יד לשינוי דברים מהותיים שיפגעו בהם. אנחנו דורשים מהמצילים שלנו, כפי שזה מתבטא בתקנות החדשות, הוא שהם יהיו מוסמכים יותר בעזרה ראשונה, שיעשו רענון כל שנתיים או ארבע שנים. הם טענו כי זה משליך עליהם. 

היו"ר יורי שטרן:

	אז לא נקבל את זה. מה שלא רלוונטי, לא נקבל. 

אשר גרנר:

	אנחנו רוצים לעבור לנושא של שילוט.



אילנה מישר:

	אנחנו ביקשנו בדיון הקודם לגבי סעיף 23, עיון ביומן הבריכה, שיוסיפו את נותני האישור. כעת, אנו רואים כי זה לא תוקן.

יהודה מרון:

	זו טעות. שכחנו לעשות זאת. משרד הבריאות ביקש להוסיף בסעיף 23 ב, כי יומן האירועים יהיה פתוח גם לנותן אישור. זה יתוקן ברגע זה.

שמואל חיימוביץ:

	אנחנו שלחנו מכתב לוועדת הפנים, וביקשנו להוסיף סעיף נוסף בסעיף 26 שיאמר: הסדרת הכניסה והיציאה מהמים תהיה כמפורט בתקן הישראלי 1918, נגישות הסביבה הבריאה חלק 2, אמצעי גישה לתוך המים, למעט הדרישה להתקנת מדרגות. 

אשר גרנר:

	הנושא הזה נדון בישיבה שערכנו מול מינהל התכנון במשרד הפנים. יהודה ציין קודם כי הנחיית משרד הפנים כי כל מה שקשור לתכנון ובנייה, ייכנס לתקנות תכנון ובנייה. התקנות האלו הן תקנות של בטיחות ולא תקנות של תכנון ובנייה. לכן, את כל הדברים האלה אנחנו משליכים לתוך התקנות של בריכות השחייה. מבחינתנו, אנחנו נותנים מענה בכך שאנחנו מפנים את הכל לתקנות תכנון ובנייה.

שמואל חיימוביץ:

זאת אומרת, שכל עוד אין שם הנחיות לגבי אמצעי כניה למים, אז אין לנו מענה. אחד המענים בתקן, הוא לא אמצעי מובנה אלא אמצעי מכני. מה יקרה עם הסעיף הזה? איך הוא יבוא לידי ביטוי?

אשר גרנר:

	כל אמצעי מכני חייב באישור, כולל התקנה. תכנון ובנייה נותן מענה לעניין, ולכן אנחנו לא מכניסים פה כלום.

היו"ר יורי שטרן:
	
אבל יש דברים שהם כל כך ייחודיים לבריכות השחייה, בכל הנוגע לנגישות, שאינם נכללים בתקנות תכנון ובנייה הרגילות, שמתייחסות בדרך כלל למבנה של ממש. 

שמואל חיימוביץ:
	
אני מדבר על הנגשת השירות. כל מה שקשור להנגשת המבנה, מקובל עלי שיופיע בתקנות תכנון ובנייה. כרגע, בתקנות תכנון ובנייה אין מענה לגבי האלמנט של כניסה למים. התקן מדברר על 4 אופציות של כניסה למים, שלושה מהם הם אלמנטים מובנים ואחד הוא אמצעי מכני, הכוונה היא לרכוש מתקן ולהניח אותו ליד שפת הבריכה. 

	תקנות תכנון ובנייה מדברות על הליך של היצר בנייה. פה אנחנו מדברים על אישור עסקים, וזו הזדמנות לוודא שהם עושים לפי מה שנדרש בתקנות תכנון ובנייה. 

אשר גרנר:

	רישוי עסקים הוא רק החלק האינטגרטיבי. סעיף 6 בחוק רישוי עסקים מדבר על קיום דיני תכנון ובנייה. מי שמוודא את קיום דיני תכנון ובנייה, הוא אותו מהנדס של הרשות המקומית. 

היו"ר יורי שטרן:

	האם בתקנות תכנון ובנייה, המתייחסות לעניין זה של נגישות, יש את המענה הספציפי לצרכים של כניסה למים, או שכיוון שתקנות תכנון ובנייה מתייחסות באופן כללי למבנים, אין התייחסות כזו?

אשר גרנר:

	אם אין התייחסות שם, ניתן לעשות תיקון. לפי מה שסיכמנו עם מינהל התכנון, הם ייתנו מענה לכל ההערות המקצועיות והטכניות. 

היו"ר יורי שטרן:

	מתי?

אשר גרנר:

	אנחנו עובדים על זה עכשיו, אנחנו כותבים תקנות מיוחדות לבריכות שחייה. 

היו"ר יורי שטרן:

	אנחנו מדברים עכל משהו שיתחיל לפעול כבר בעונה הקרובה. אני לא יודע מתי תהיינה מוכנות כל התקנות האלה של תכנון ובנייה, זה יכול להיות עוד מספר חודשים ויופעל רק בעונה הבאה. מדוע שלא נזכיר את העניין הזה באופן מפורש פה?

אשר גרנר:

	הזכרנו זאת מפורשות, ובנוסף, מינהל התכנון אומר שהוא ייתן מענה. 

היו"ר יורי שטרן:

	אתם מזרזים את התהליך, ובצדק. אנחנו רוצים להתחיל ביישומן של התקנות האלה כבר בעונת הרחצה הקרובה שמתחילה ביום העצמאות. למה לנו ליצור מצב שבו התקנות תופעלנה, ואותם התיקונים בתקנות תכנון ובנייה טרם הושלמו?

אשר גרנר:
	
	אני רוצה להקריא לך את סעיף 26 ב: "לאדם עם מוגבלות, לרבות שהוא נע בכיסא גלגלים, תהייה נגישות מהחנייה של אתר בריכת השחייה ומהמדרכה הסמוכה לאתר כאמור, עד לתוך המים של בריכת השחייה העיקרית באתר כאמור". מה יותר מפורש מזה? 

שמואל חיימוביץ:

	חסר פה חולייה אחת. לשם כך קיים תקן ישראלי משנת 1918 שמגדיר איך עושים סידורי נגישות.

פנינה בן דוד:

	אנחנו לא חולקים על כך שצריכה להיות נגישות, אבל אלה דברים שצריכים להיבדק. אלה דברים שכרוכים בעלויות. לפעמים צריך לבדוק גם מהבחינה הפיזית זה אפשרי. זה לא משהו שאפשר לעשות אותו מהיום למחר. גם אם התקנות תעבורנה, אנחנו לא נוכל להיערך לכך תוך חודשיים-שלושה. 



היו"ר יורי שטרן:

	אם זה לא יוזכר, אז שנה שלמה תעבור ובעונה הבאה את תבואי שוב עם אות טענה. 

פנינה בן דוד:

	אבל אי אפשר להנחית דבר כזה.

תרצה ליבוביץ:

	יש לך 3 שנים לבצע את זה. 

שמואל חיימוביץ:

	בישיבה שעברה בקשו להתייחס לדבר הזה. יכולתם להיערך ולהביא תשובות היום. 

פנינה בן דוד:

	בשבוע אני לא יכולה להיערך לכך. יש לי מלונות מאוד קטנים ברמה של 3 כוכבים, שבשביל למשוך ציבור בנו בריכה בגודל של אמבטיה. אם הם יצטרכו להעסיק מציל נוסף, ולבנות מעלית, הם יסגרו את הבריכה.

יואב קריים:

	מי אמר שהם צריכים מציל לחוד?

פנינה בן דוד:

	זה מה שמחייבות התקנות. צריך לבדוק את כל הנושא הזה יותר לעומק. אי אפשר להחליט על כך בטווח של שבוע. בנוסף, אנחנו חושבים שהמקום הנכון לנושא הזה, הוא לא בתקנות האלה. אלה תקנות שקשורות יותר לתפעול ולבטיחות, ולא לתכנון ובנייה.  

ברוך מסאמי:

	האם המלון רוצה שאני אהיה לקוח שלו, אבל שאני לא אשחה בבריכה?

פנינה בן דוד:

	אני לא אומרת שאתה לא תשחה בבריכה. תהיה לך נגישות עד לבריכה, אבל הנושא של הנגישות לתוך המים, הוא דבר שצריך לבדוק אותו ולא להביא אותו במסגרת התקנות האלה ולאשרו תוך שבוע. זה לא אחראי.

יואב קריים:

	להעמיד מנוף, לא חייב להיות קשור לחוק תכנון ובנייה. לגבי בריכות קיימות, קשה מאוד יהיה למצוא פתרון אחר. זה יטיל עליכם נטל מאוד כבד לעשות את השינויים במבנה, כך שיאפשרו כניסה לבריכה. המנוף לא מטיל עליכם נטל של שום שינוי במבנה של הבריכה. 

פנינה בן דוד:
	
צריך לבדוק את הנושא הזה מבחינה טכנית-פיזית. זה לא משהו שניתן להעביר אותו במסגרת תקנות של בטיחות. 

היו"ר יורי שטרן:

	אני מוכן שלשם אישור הסעיף הזה, אני אשב איתכם שוב, בשיתוף עם הנציב. אני מניח שנגיע לסיכום כל הסעיפים תוך שבוע. זה שאתם מדברים עם הממונים על התכנון, זה יפה מאוד, אבל אתם לא כוללים את אנשי המקצוע שממונים על ידי המדינה. זה תפקיד ממלכתי. הוא צריך להיות חלק מהסיכום הזה. 

אשר גרנר:

	אפשר לשבת עם אנשים תכנון ובנייה.

היו"ר יורי שטרן:

	אני מציע שתשבו יחד עם אנשי תכנון ובנייה ונציב שוויון הזכויות, ותגיעו יחד לסיכום.

אשר גרנר:

	זה מה שסוכם. 

שמואל חיימוביץ:

	הסיכום שהיה במשרד הפנים לא היה על דעתנו. עדכנו אותנו רק בדיעבד. 

היו"ר יורי שטרן:

	אני אקבל רק את הסיכון שמקובל על חיימוביץ. 

שמואל חיימוביץ:

	אני שלחתי לכם את כל המסמכים הנוגעים לתקן. גם משרד הפנים קיבל את אותם מסמכים. 

אשר גרנר:

	הוא קיבל ואמר את עמדתו. 

היו"ר יורי שטרן:

	בעיניי זה לא מספיק. אני מציע ששלושתכם תשבו ותגיעו לסיכום. 

אילנה מישר:

	אני רוצה לחזור לנושא שכבר דנו בו, הגדרות של מקצועות רפואיים, רופא עיניים ואופטמטריס. סוכם שתוסף ההגדרה שתגדיר רופא לפי פקודת הרופאים. זה לא נכנס כאן. 

יהודה מרון:

	זה נכנס. אני אפנה אותך לסעיף 9א(1).

אילנה מישר:

	שם מדובר על משהו אחר. ההגדרה צריכה להיות בתחילה או ליד השימוש הראשון. 


יהודה מרון:

	אין בעיה. 

אשר גרנר:

	אנחנו ממשיכים לפרק ה, שלטים. מקריא סעיפים 30-34. 

שמואל חיימוביץ:

	אם יוצב שילוט אחר, שלא נדרש לפי התקנות, אנחנו מבקשים שיהיה כתוב, כי שילוט אחר שיותקן באתר הבריכה יתאים לדרישות התקן ישראל משנת 1918, חלק 4 סעיף 2.2, שמדבר על סוג האותיות, גובה האותיות, גוון נוגד לרקע  וסמלים מקובלים לגבי תיאור ההנגשה, כדי להקל על אנשים עם מוגבלות ראייה.

יהודה מרון:

	על איזה סעיף אתה מדבר?

שמואל חיימוביץ:

	אני מדבר על הסעיף הנוגע לשילוט. אולי אפשר להוסיף סעיף חדש. 

היו"ר יורי שטרן:

	האם התקן משנת 1918 לא כולל את הדרישות האלה?

שמואל חיימוביץ:

	הוא כולל. 

היו"ר יורי שטרן:

	אז כתוב פה שזה יהיה בהתאם לתקן. 

שמואל חיימוביץ:
	
אם כך, אני חוזר בי. 

יוסף עמאר:

	אני מבין שאתה מדבר על כל שכל שילוט שאיננו בגדר חובה, יתאים לתקנות. 

יוסף עמאר:

	זה מקובל עלי.

אשר גרנר:

	זה כתוב בסעיף 32(1).

היו"ר יורי שטרן:

	זה לא נכון. הסעיף הזה מתייחס רק לשלטים המוצבים לפי התקנות. 

יהודה מרון:

	אנחנו נוסיף עוד סעיף נפרד, שאומר כי כל שילוט אחר יהיה בהתאם לתקן. 

היו"ר יורי שטרן:

	כאשר מדובר על איסור שלא להתנהג בהתאם לכתוב בשלט, מה זה אומר? האם יוציאו את אותו אדם מהבריכה? 

טלב אלסאנע:

	האם יש סנקציה מסוימת?

יהודה מרון:

	אנחנו פתחנו כאן במהלך שנראה לנו מאוד חשוב, וזה ליצור שפה אחידה בבריכות השחייה. כל אדם בישראל שיגיע לבריכת השחייה יתקל באותם השלטים עם אותה משמעות. בדומה לרמזורים, רצינו להכניס גם משמעות של איסורים מסוימים. 

טלב אלסאנע:

	לשם כך צריכה להיקבע איזושהי סנקציה.

יהודה מרון:

	כרגע ישנה בעיה משפטית, כיוון שבחוק העוקף, חוק מקומות רחצה, יש בעיה עם סעיף העונשין. לא כאן המקום לתקן אותו, אבל נראה לנו נכון ליצור תשתית, וכאשר נתקן את החוק עצמו, נטפל בסעיף העונשין כמו שצריך. 

היו"ר יורי שטרן:

	מי שלא מתנהג לפי הכללים, המציל לא מציל אותו.    

יהודה מרון:

	כרגע אין סנקציה פלילית, אלא משמעות אזרחית מאוד חשובה. במידה וקרה אירוע מסוים, יהיה ברור שמי שנהג בניגוד לשלט, האשם רובץ עליו. 

טלב אלסאנע:

	זו לא סנקציה. זה לא פתרון. 

יהודה מרון:

	בתחילה, משרד הפנים ככל סעיף עונשים בתקנות האלה, אבל לאחר התייעצות עם משרד המשפטים, ראינו כי קיימת בעיה עם החוק הראשי, ולכן ירדנו מזה. 

אשר גרנר:

	אני עובר לפרק ו'. מקריא סעיף 35.



שמואל חיימוביץ:

	אנחנו מבקשים להוסיף לפה חוות דעת של מומחה בנושא נגישות. הניסיון שלנו מלמד, כי אדריכלים שלא התמחו בזה ואנשים אחרים שעוסקים בתכנון, לא מספיק בקיאים בנושא נגישות כדי לקבוע ולומר האם יש או אין נגישות. 

היו"ר יורי שטרן:

	אבל אין מספר כה רב של מומחים בנושא נגישות.

שמואל חיימוביץ:

	ישנם מעל 100 אנשים שעברו קורסים של התמחות בנושא נגישות, בלימודי חוץ של הטכניות ובמכללה האקדמית יהודה ושומרון. אני מדבר על אדריכלים, מהנדסים והנדסאים.

היו"ר יורי שטרן:

	אולי אפשר לומר, בעל מקצוע שיש לו ידע בנושא נגישות. 

שמואל חיימוביץ:

	צריך להיות כתוב, אדריכל, מהנדס או הנדסאי שיש לו התמחות בתחום נגישות. יש פה התייחסות עקיפה שמוצעת על ידי משרד הפנים, באמצעות חתימה על הצהרה של מחזיק הבריכה. אנחנו לא מסתפקים בזה. 

שמשון חן:

	ישנה בעיה בכל הנוגע לפארק מים. לא כל המתקנים בפרק מים מתאימים לכל המוגבלים. פה מדובר שקונסטרוקטור או איש שמתמצא בהנדסת בניין, ייתן אישור שכל המתקן הוא יציב, ולא יקרו מקרים של אסונות גדולים. לא מדובר פה על נגישות, אלא על כך שפקיד הרישוי בעירייה יקבל חוות דעת נוספת על כך שהמתקן הוא בטיחותי. 

שמואל חיימוביץ:

	מה שאדוני אומר, הוא בדיוק קולע למה שאני מתכוון. אני אומר כי יש דברים שהם מיוחדים, ועל כן צריך לבדוק אותם על יד בעל מקצוע כדי להגיד שזה בסדר.

שמשון חן:

	אבל זה לא שייך לסעיף הזה.

שמואל חיימוביץ:

	אנחנו מבקשים שיוכנס סעיף נוסף שיאמר, כי נושא הנגישות יפוקח על ידי גורם מקצועי, שייתן הצהרה שהוא בדק ומצא כי יש נגישות.     

היו"ר יורי שטרן:

	הסעיף מתעסק אך ורק באישורים הנוגעים לנושא הבטיחות. 


שמואל חיימוביץ:

	אנחנו מבקשים להוסיף עוד בעל מקצוע. 

אשר גרנר:

	פה מדובר על ההיבט הבטיחותי. אנחנו לא רוצים להוסיף עוד בעלי מקצוע נוספים, כיוון שהדינים הנוגעים לתכנון ובנייה, גם כאשר מדובר בחידוש רשיון, זו חובתה של הרשות בהיבט של תכנון ובנייה. 

היו"ר יורי שטרן:

	האם אדם שאינו עבר הכשרה בתחום הנגישות יכול לבדוק ולאשר בטיחות של המתקנים שקשורים לנגישות?

אשר גרנר:

	אני יכול לומר לך כי רק לאחרונה היתה פסיקה של בית משפט לגבי אירוע שהיה ב"סופרלנד", שם יועץ בטיחות נתן אישור למבנה, מישהי נפטרה והוא יצא חייב. כלומר, לחוות של יועץ הבטיחות והמלצותיו, יש השלכות משפטיות. 

היו"ר יורי שטרן:

	אני חושב שאפשר להסתפק בזה. 

שמואל חיימוביץ:

	אני לא מדבר על בטיחות. 

היו"ר יורי שטרן:

	נושא הנגישות טופל בשאר הסעיפים.

שמואל חיימוביץ:

	אבל אני צריך לוודא את זה, והדרך שלי לוודא את זה, זה באמצעות יועץ שיאשר שהוא בדק וזה בסדר. 

יחזקאל לביא:

	הנושא של נגישות מטופל היום על ידי ועדת העבודה והרווחה של הכנסת בממסגרת החוק שנדון שם כרגע. מדובר בחוק מאוד מורכב שנותן פתרונות כמעט לכל הבעיות שמועלות בנושא נגישות לאנשים עם מוגבלות. קרוב לוודאי שתהיה שם התייחסות לנושא הזה. לכן, לא זה בית לנושאים האלה. 

שמואל חיימוביץ:

	חוק שוויון זכויות לאנשים עם מוגבלות חוקק בשנת 1998, כאשר פרק הנגישות היה בתוך החוק. כיוון שלא הספיקו לדון בו, הוא לא אושר. מאז מנסים לאשר אותו. עברו 6 שנים מאז ואין בידנו את החוק, ולכן אין לי ברירה אלא לבקש בכל מקום אחר להתייחס לנושא של הנגישות.

אשר גרנר:

	אני חושב שמה שהכנסנו לתוך התקנות האלה הוא מעל ומעבר. 

היו"ר יורי שטרן:

	השאלה של חיימוביץ, היא מי שנותן את אישור לכך שהכל בוצע לפי התקנות. 

אשר גרנר:

	יש הליכי רישוי. אנחנו לא יכולים להוסיף תלאי על תלאי. אנחנו צריכים להסתכל בראייה הריאלית, או שאנחנו רוצים להעביר את התקנות האלה או שאנחנו רוצים לתקוע אותן. 

היו"ר יורי שטרן:

	מה מפריע לך להוסיף פה את המילים, "...ובטיחות המתקנים ועמידתם בדרישות הבטיחות". 

שמשון חן:

	רוב המתקנים הם לאנשים בריאים. כאשר אנחנו באים להגיש בקשה לאישור המתקנים, אנחנו לא באים לבקש אישורים נוספים מכל מיני מהנדסים, כיוון שכך תהליכי הרישוי מתעכבים, ואנשים יכולים לעבוד ללא רשיונות. במסגרת הרשיון הכולל, כל מה שאתה מבקש קיים. כאשר אני מבקש לאשר את מגדל המגלשה, איש הרישוי אינו צריך להתעסק בנושא הנגישות הוא נותן אישור על בטיחות המתקן. לגבי נגישות ישנה הוראה כללית כוללת. ברור לך שאנחנו לא מעלים אנשים עם כיסא גלגלים. גם היצרן אוסר על זה. ישנה בכל זאת מוגבלות במתקנים מסוימים. אותו איש רישוי יכתוב, כי הוא לא מאשר לאנשים מוגבלים לעלות למתקן. האם זה מה שאצה רוצה שהוא יכתוב? אני נותן אישור בטיחות לקונסטרוקציה של המתקן, לזה שמישהו לא יכניס אצבע למשהו והאצבע תיקטע, לזה שהמגדל לא יתמוטט, לזה שהחיזוקים של המגלשה או של בריכת הגלים הם תקינים. לזה התכוונו בתקנות. לא התכוונו לומר כי אותו אדם צריך לתת אישור לכך שאותו בורג במתקן מתאים גם לנגישות נכים. 

יחזקאל לביא:

	אנחנו מטפלים בנושא הזה בשני מישורים שונים, אחד מהם הוא בהצעת התקנות, והשני הוא הפן התכנוני שיש לו עניינים עם נגישויות, והוא מצוי כרגע בידי ועדת העבודה והרווחה.

היו"ר יורי שטרן:

	הנושא של אכיפת דרישות הנגישות הוא נושא כולל שמתייחס לשאר המתקנים ולא רק לבריכות שחייה. אתה לא יכול להיות פה יותר מתקדם מכל שאר התחומים. אני מציע שתדאג שבדיון בחדר הסמוך, כאשר הם מפרטים את המתקנים, בריכות השחייה תיכללנה גם כן. 

שמואל חיימוביץ:

	אני בסך הכל מבקש לוודא שעושים את מה שחוק התכנון והבנייה מבקש. הדרך לבדוק את זה היא על ידי בקרה על ידי הוצאת רשיון עסק כל כמה שנים, מהלכה ייבדק הנושא הזה.

יוסף עמאר:

	לשם כך יש את הנושא של החוות. 

יואב קריים:

	 מי בודק את זה?

אשר גרנר:

	אני חושב שנתנו לכך מענה. לדעתי, בעניין הזה אתם רוצים מעל ומעבר. אי אפשר לתת פתרון ב-100%. התקנות האלה באות לעשות סדר. האם אתם רוצים שנמשוך את הכל ולא נעשה דבר? בעניין הזה יש מענה באמצעות חוק תכנון ובנייה. לא כל דבר צריך להכניס לתקנות בטיחות. 

שמואל חיימוביץ:

	מה קורה אם לא יפעלו לפי חוק תכנון ובנייה.

יואב קריים:

	מי בודק את זה?

היו"ר יורי שטרן:

	מי בודק היום את המבנים שנבנים ללא מתקנים? הפתרון שצריך לקבל איננו יכול להיות פתרון רק לבריכות השחייה. הפתרון צריך להיות פתרון לכל המערכות, כך שלכל דבר שחוק תכנון ובנייה מתייחס אליו, תהיה מערכת שתעשה בקרה, בכל הנוגע לנושא הנגישות. אתם צריכים לדאוג לכך שהמערכת הזו תכלול גם את בריכות השחייה. כל עוד המערך הזה לא קיים, אתה לא יכול ליצור אותו רק בנוגע לבריכות השחייה.       

שמואל חיימוביץ:

	אם כך, בחוק רישוי העסקים הכללי יהיה תיקון שמדבר על כך. 

אשר גרנר:

	בחוק רישוי עסקים מופיע סעיף שמדבר על נגישות. בסעיף 36 שנאמר: "מחזיק בריכה יחתום על הצהרה כי הוא ממלא אחר כל דרישות התקנות, ובפרט בנוגע לנגישות, לפי הנוסח המופיע התוספת..."

תרצה ליבוביץ:

	ככה פעלו עד היום, ולכן בניינים חדשים נבנים ללא נגישות. 

היו"ר יורי שטרן:

	כל עוד המערכת הכוללת של אכיפת דרישות הנגישות אינה קיימת, היא לא יכולה להיווצר עבור בריכות שחייה בלבד. 

יחזקאל לביא:

	היא קיימת בחלקה.

היו"ר יורי שטרן:

	היא צריכה להתחזק ולהיות יציבה. ברגע שהיא ישנה והיא עובדת מול כל מתקן, זה יעבוד גם פה. כל עוד היא לא עובדת, אז לא ניתן להפעיל אותה גם כאן.

שמואל חיימוביץ:

	אז כנראה שהפתרון הוא, שבמסגרת החוק הכללי יהיה אלמנט שמדבר על גוף בתוך נציבות השוויון, כמו שיש בכיבוי אש, שיבדוק את כל הדברים. אני לא בטוח שמשרד הפנים ישמח מכך.

היו"ר יורי שטרן:

	אם תביא נושא כזה שיהיה בתחום שיפוט של ועדת הפנים, נוכל להתייחס לזה. אם אתה תוכל ליצור צוות בודקים ולשלוח אותם מדי פעם לבדוק, תאמר לנו.  

שמואל חיימוביץ:

	אני צריך שזה יהיה כחלק מתנאי של הרישוי. 

היו"ר יורי שטרן:

	זה תנאי של הרישוי, אך המערך הזה של אישור האכיפה אינו יכול להתקיים לבריכות השחייה בלבד. אני מציע לך שתיכנס לוועדת העבודה והרווחה לאחר הדיון הזה, ותבקש שיוודו כי בחוק בו הם דנים כעת יש סעיף המתייחס גם לבריכות השחייה. 

יואב קריים:

	כאשר החוק הזה יעבור אני אוכל להצביע על פעמי משיח, לאור ההתקדמות שלו ב-6 שנים האחרונות.

היו"ר יורי שטרן:

	בריכות השחייה הן לא המפתח לשוויון מלא.

יואב קריים:

	אבל זה משנהו שמתחילים איתו היום, ועל כן צריך להתייחס לזה בצורה הכי טובה ושוויונית.   	

פנינה בן דוד:

	אבל זה גם לא מהים למחר. 

יחזקאל לביא:

	אתה לא יכול לתקן חקיקה ראשית אגב תיקון תקנות. 

היו"ר יורי שטרן:

	אולי בנציבות יש אנשים שיכולים לעשות את הבדיקות האלה. מהפכת השוויון לא תתחיל מבריכות השחייה. אני בעד המהפכה הזו. מה שאפשר היה להכניס לתקנות, אנחנו הכנסנו. 

עידו בן יצחק:

	אני חושב שאולי כדאי להחליף בעל מקצוע ביועץ בטיחות שהוא מהנדס.

אשר גרנר:

	אין לזה הסמכה. עשינו זאת בהתאם לחוק רישוי עסקים. אני עובר לסעיף 36. מקריא סעיף 36-37. 

היו"ר יורי שטרן:

	למה הלשון היא כל כך נגטיבית?

יהודה מרון:

	המשפטנים רוצים לעשות לעצמם חיים קלים. יותר קל להגיד לא מאשר כן.


היו"ר יורי שטרן:

	הלשון הזו מחנכת את העם בצורה שלילית.

יעקב היכל:

מה אנחנו דורשים מהמפקח? האם אנו דורשים שהוא יהיה הנדסאי?

יחזקאל לביא:

	יש הגדרה לכך בפיקוח העירוני.

יעקב היכל:

זה שונה. פה לא מדובר על פיקוח עירוני.

אשר גרנר:

	אנחנו כרגע הכנו הגדרות לנושא של רישוי עסקים, לרבות הגדת פקח. זה אחד מהדברים שאנו יכולים לפרסם, כל הנוגע לדרישות ולהשכלה הנדרשת. זה ייתן גם מענה לנושא של פקח בתחום הרישוי. 

אורי היילברון:

	זה קשור גם למשטרה. 

היו"ר יורי שטרן:

	גם פה אנחנו לא ניצור חייל פקחים מיוחד לבריכות השחייה. אני קורא את התקנות, ואני חושב שמי שיהיה כשיר לפתיחת בריכת שחייה אצלנו, במקום אחר הוא יוכל לפתוח שדה תעופה.
    
אשר גרנר:

	מקריא סעיפים 38-40(ב). 

היו"ר יורי שטרן:

	למה כל כך הרבה זמן לוקח למציל להיכנס לעבודה?

שמשון חן:

	כי צריך להכשיר אותו כמדריך עזרה ראשונה.

היו"ר יורי שטרן:

	מדובר על שנה וחצי.

יוסף עמאר:

	זה עניין של התארגנות. זה תלוי בפתיחת עונת הרחצה.


היו"ר יורי שטרן:

	אם אנחנו פוסחים על העונה, מדוע שלא נדרוש זאת לקראת העונה הבאה? זה מספיק זמן.

שמשון חן:

	בשטח יש קרוב ל-4,000 מצילים פעילים. הכשרת 4,00 מצילים לוקח שנה וחצי. בתקנה כתוב, כי אם אין לאותו מציל את ההכשרה הנדרשת של מגיש עזרה ראשונה, יהיה לידו מגיש. הוא לא יפתח את הבריכה אם אין לו 44 שעות. 

אורי היילברון:

	אסור גם שיהיו יותר מ-16 בקבוצה. 

שמשון חן:

	אנחנו לא נספיק. 

היו"ר יורי שטרן:

	אז מה כן ייכנס?

יהודה מרון:

	כל דרישות הבטיחות. 

 אשר גרנר:

	מקריא סעיף 40(ג). 

יהודה מרון:

	מדובר על רענונים צעירים שנותנים כמה שעות בנושא של בריאות.

אשר גרנר:

	מקריא סעיף 40(ד) ו-(ה).

אילנה מישר:

	איך הביצוע של התקנות נכנס לתוקף ביום הפרסום, והתקנות נכנסות לתוקף רק אחרי 6 חודשים?

יהודה מרון:

	לאור התחשבות במצב, אנחנו חושבים שנכון יהיה ליצור רציפות, כך שכל החבילה הזו תצא לפועל. עם זאת, ישנה כפילות בין משרד הפנים שמכריז על מוסדות שחייה לבין רשות המקומית שלאחר ההכרזה מאשר. אנחנו לא נוכל לעמוד בהכרזה של 1,000 בריכות חדשות. נראה לנו נכון לבטל את תהליך ההכרזה עצמו, שהוא משהו פורמלי לחלוטין, באופן מיידי, כאשר בעוד חצי שנה הם יהיו מוכנים לתיקון כולו.
 
גרגורי רוטשטיין:

	מתי ייכנס לתוקף סעיף 37? האם יש כבר פקחים שמוכנים לבצע את העבודה?

יהודה מרון:

	סעיף 37 ייכנס לתוקף בעוד חצי שנה. 

אשר גרנר:

	הרשות תכין את עצמה.

גרגורי רטשטיין:

	האם קיימת תוכנית לימודים להכשרה?

אשר גרנר:

	זאת חובתה של הרשות המקומית.

יחזקאל לביא:

	המכניזם הזה פעל עד היום על ידי הרשויות המקומיות לגבי עובדים אחרים שעסקו בפיקוח עירוני. 

גרגורי רוטשטיין:

	אני לא מדבר על חנייה.

אשר גרנר:

	כיצד הנושא הזה קשור למשרד הבריאות? נתתם את עמדתכם בעניין הזה. תוך זו אחריותה של הרשות ושלנו לוודא את ההכשרה תוך חצי שנה. 

היו"ר יורי שטרן:

	גרגורי, מה בנוגע לבדיקות מים?

יחזקאל לביא:

	הכחל מופיע בתקנות. 

אשר גרנר:

	בסעיף 38 ציינו: הוראות תקנות אלה אינן גורעות מכל דין אחר לרבות תקנות רישוי עסקים (תנאי תברואה נאותים לבריכות שחייה). שם מופיע הנושא של בדיקות המים.

היו"ר יורי שטרן:
	
מי אחראי על כך?

יוסף עמאר:

	המפעיל. 


יחזקאל לביא:

פעם בכמה זמן מגיע מפקח מטעם משרד הבריאות שעושה בדיקות.

אשר גרנר:

	אנחנו מפרידים בין תחום הבטיחות להיבט המקצועי התברואתי. בתקנות של משרד הבריאות יש הנחיות לגבי מי עושה את הבדיקות המקצועיות. האדונים שנמצאים פנה הם המומחים. בעניין הזה אני יכול לחלוק מחמאה למשרד הבריאות, כי אין אח ורע בעולם לרמת המים הנקיים של הבריכות במדינת ישראל. 

היו"ר יורי שטרן:

	אני בתור אחד ששטוחה כל בוקר, לא הייתי מצטרף למחמאה הזו.

שמשון חן:

	לנו יש עניין שאיכות המים תהיה טובה. 

אשר גרנר:

	הגענו לחלק של התוספות. כל התוספות נכתבו בשיתוף עם בעלי מקצוע. בישיבה הקודמת חה"כ חמי דורון אמר כי הטבלה שבה היה מצוין מתי צריך להיות מציל אחד ומגיש עזרה ראשונה, איננה תקינה. הוא ביקש מאיתנו לשנות זאת. אנחנו חשבנו והגענו למסקנה כי אנו רוצים להגיע למצב בו כל אחד ינהל את עצמו, ושחופש העיסוק יתקיים. קבענו חוות של מנהל הבריכה, שיודע כי אם יש לו מתחת ל-30 מתרחצים הוא יכול לשים מציל אחד שגם יגיש עזרה ראשונה. 

היו"ר יורי שטרן:

	מה היתה ההסתייגות של חמי?

יהודה מרון:

	הוא אמר כי הוא מסתייג מכך שקבענו משתנה של מספר אנשים. הוא שאל, איך המציל יידע אם יש 30 מתרחצים או יותר. הוא ביקש שננסה לקבוע את זה לפי שטח הבריכה. אנחנו חשבנו על זה, ומצאנו כי מה שאנחנו עושים רק ישפר את המצב הקיים. היום המצב הרבה יותר גרו. יש מצב של שיקול דעת של מפעיל הבריכה להעלות או להוריד את כמות המצילים.

היו"ר יורי שטרן:

	האם מבחינת תפקידו של המציל, הפרמטר הקובע הוא השטח? 

אשר גרנר:

	קבענו פרמטר של שטח. 

שמשון חן:

האחריות נופלת גם על המציל וגם על מחזיק הבריכה. 

יוסף עמאר:

	אני רוצה לציין שבדקנו את הנקודה הזו בשטח, שאלנו מצילים ברמות שונות ועשינו עבודה מאוד מקצועית בשטח, וזו התוצאה שהתקבלה לאחר הבדיקה. 

היו"ר יורי שטרן:

	האם יש הערות נוספות לגבי הטבלאות האלה בתוספות.

עידו בן יצחק:

	בחלק מהשלטים לא היו הוראות בערבית. 

יהודה מרון:

	אנחנו היינו שמחים להוסיף הרבה יותר שפות לשלטים, אך במדינת ישראל ישנן 3 שפות רשמיות, עברית, ערבית ואנגלית. 

היו"ר יורי שטרן:

	השפות הרשמיות הם רק עברית וערבית.

יהודה מרון:

	בחלק מן השלטים חסרה כרגע השפה הערבית וזאת כיוון שחיכינו לאישור של הוועדה לגבי הנוסח. זה מיד יושלם. לגבי שפות נוספות, ישנה בעיה של מקום. 

יוסף עמאר:

	כאשר מינינו את הוועדה של השילוט, ביקשנו גם התייעצות עם גופים שונים בארץ. התברר שיש לנו גוף דוברי צרפתית שכולל 1,200,000 איש דוברי צרפתית. 

היו"ר יורי שטרן:

	אבל יש הרבה פחות אנשים שבשבילם הצרפתית היא השפה היחידה. 

נעה בן אריה:

	הכוונה היא לאנשים שדוברים רק שפה אחת. 

יוסף עמאר:

	התברר כי יש בארץ המון שפות מדוברות.

היו"ר יורי שטרן:

	השאלה היא לא כמה שפות אדם מדבר, אלא כמה שפות מהרשומות הוא לא יודע.


יוסף עמאר:

	התכוונתי להגיד כי אנחנו נשמח להוסיף שפות נוספות, אך זה יפגע בשלט, בגודל אות ובמיקום האותיות.     

היו"ר יורי שטרן:

	השפות הרשמיות הן ערבית ועברית. בתל אביב או בכפר סבא, מספר המשתמשים בבריכה שערבית זו שפתם היחידה מצומצם. אני לא יודע אם יש אחד כזה בשנה. לעומת זאת, מספר אנשים שיודעים לקרוא רוסית בלבד ויכולים להיפגע מכך שהם לא יכולים לקרוא את השלט, הוא הרבה יותר גדול. 

יוסף עמאר:

	ריכוז דוברי הרוסית באשקלון ובאשדוד הוא גבוה, ולכן קיבלנו בקשות ששם צריך להיות שילוט בשפה הרוסית והעברית. אמרו לנו, תוסיפו גם ערבית, אבל בשביל מה אנגלית. התברר שהיו דרישות של שפות שונות. לכן החלטנו על פיתוגרמה אחידה, כאשר לא נשתמש במלל. בנוסף, אנחנו נפיץ בכל מרכזי הקליטה וההסברה שלטים בשפות שונות.

היו"ר יורי שטרן:

	לא מספיק שבעל הבריכה צריך לקרוא את המגילה הזו כל בוקר לפני שהוא פותח את הבריכה, אז אתה רוצה שגם המשתמש יקרא ספר? אני חושב שזהו נושא בטיחותי. זה שיוצאים ידי חובה על ידי קביעת של שתי שפות רשמיות ושל השפה האנגלית, זה לא מספיק. אני לא חושב שבארץ יש הרבה אנשים שיודעים רק אנגלית. 

אשר גרנר:

	אולי כדאי להשאיר את שתי השפות הרשמיות, ולהכניס הערה כי הרשות המקומית תוסיף לאותו שילוט שפה נוספת,  במקומות בהם יש אחוז מסוים של אוכלוסייה שדובר רק את שפת האם שלו.

היו"ר יורי שטרן:

	אני מניח שבתי המלון יקפידו על אנגלית. 

שמשון חן:

	למה להטיל את זה על רשות הרישוי? צריך להטיל את זה על מחזיק הבריכה. לי יש עניין שיקראו את השלטים. 

היו"ר יורי שטרן:

	אשר, היכן אנחנו נציין את מה שהצעת?

אשר גרנר:

	נכתוב כי מחזיק הבריכה גם יקבע שפות שונות בהתאם לחתך האוכלוסייה, בנוסף לשתי השפות הרשמיות. 

היו"ר יורי שטרן:

	האם הרשות יכולה לכפות על מחזיק בריכה לעשות זאת?

יהודה מרון:

	היום האפשרות לכפות היא כיוון שמפרסמים הודעות לציבור. יש כפיה של הרשות המקומית שמעל 10% צריך להוסיף זאת. מצד אחד יש את עיקרון חופש העיסוק של בעל המקום, ומצד שני יש את הצורך שלנו להבטיח זאת לאוכלוסייה.

היו"ר יורי שטרן:

	אפשר להשאיר לרשות זכות לקבוע זאת, במידה והיא לא סומכת על שיקול דעת הבעלים.

אשר גרנר:

	בחוק רישוי עסקים מצוין כי בכל רגע נתון, יכולה הרשות המקומית להוסיף תנאי. אנחנו נוסיף שמחזיק הבריכה הוא זה שיקבע איזו שפה להוסיף.

יהודה מרון:

	אנחנו מסכמים כי אנו מורידים מהשילוט הקיים את השפה האנגלית.

שמשון חן:

	מהניסיון שלי, אני חושב שצריך להשאיר את השפה האנגלית.

פנינה בן דוד:

	אנחנו בבתי המלון עושים את זה באופן אוטומטי, אבל אתה לא חייב לעשות זאת. 

היו"ר יורי שטרן:

	אנחנו מדברים על שתי שפות רשמיות, כפי שהחורק מחייב, ושפה נוספת בהתאם לצרכים. כאשר מדובר בבית מלון או מקום תיירותי אחר, יוסיפו את השפה האנגלית. 

יהודה מרון:

	אני מציע להשאיר את הנוסח שכולל את השפה האנגלית, אבל לציין כי השפה השלישית יכולה להיות לפי בחירה, במקום השפה האנגלית. 

היו"ר יורי שטרן:

	אני רוצה לסכם את הישיבה. אני מאשר את התקנות פה אחד, פרט לסעיף 26. ארגון מצילי הים הבטיחו לשלוח היום את עמדתם. החומר יישלח אליכם, ובישיבה הבאה בה נדון בסעיף 26, לאחר הדיון המשולש שאתם תקיימו, אנחנו גם נתייחס להערות שלהם. אני שומר על זכות הרביזיה, במידה ויוצר הצורך בכך. 

אורי היילברון:

	הבעיה היחידה שלהם זה ההשתלמות והבדיקות הרפואיות. 

אשר גרנר:

	אין צורך לקיים דיון נוסף. אם לא תהיה התנגדות ואנחנו נסכים, נעשה את זה בצורה מהירה יותר, ללא דיון נוסף.


היו"ר יורי שטרן:

תודה רבה, הישיבה נעולה. 

הישיבה ננעלה בשעה 10:45
 





